આ સિવાયની એક કથા બંગાળના કુટુંબમાં પરંપરાગત રીતે સાંભળવામાં આવતી રહી છે – તે છે દુર્ગાની એક દીકરી તરીકેની કથા. દીકરી પણ હવે પરણીને સાસરે જતી રહેલી દીકરી. દીકરી મહિયર આવે છે અને પિયરમાં ચાર દિવસ રહીને ફરી સાસરે જતી રહે છે. આ એક કુટુંબ કથા છે. પારિવારિક સંબંધોના તાણાવાણાની કથા. દીકરી ભૂલાતી નથી, પણ દીકરી પારકી થઈ ગઈ છે એટલે તે મળવા આવે, પણ તેણે પરત ફરવું પડે પોતાના ઘરે. આ સ્થિતિ યોગ્ય છે કે અયોગ્ય તેમાં પડ્યા વિના સામાજિક બંધનો કેવા કામ કરે છે તે કથા મારફતે વ્યક્ત થાય છે.